Ĩ töpö mamo tetela tä,
Jesus anö tä aipama apatima maaki,
ĩ töpö aiki,
‑Jesus a pitili‑ ĩ na töpö pi kuu maama.
‑Jesus a pitili‑ ĩ na ĩ töpö pi kuu maama kutenö,
Teusö ta wäsä totio noai,
ĩ Isaías a kuu noai,
ĩ pitili ta kuo totioma:
‑Teusö ai.
Sama ta wäsä totile,
ĩ töpö pewönö ĩ ta hini maneö!
“Ĩ pitili ta” ĩ na töpö pewö pi kuu mi.
Teusö a lotete epii,
ĩ töpö na ĩ tä möma pasio maama‑
ĩ na Isaías a kuuma.
Ĩ na a kuu nö,
ĩ na Isaías a kuu naioma:
‑Teusö anö ĩ töpö mamo pewö höpöpöa soatamanöma.
Töpö pi motöa soatamaköma.
Önö kutenö,
töpö mamo teteapalo maama.
Töpö pi hatukuapalo maama.
“Ĩ na töpö kuati salo,
kamisa na töpö pi luluo sapao kõo mi” Teusö a kuu.
“Kamisa na töpö pi luluo sapao kõo aköna,
ĩ sa töpö pewö temöa komani pi” Teusö a kuu‑
ĩ na Isaías a kuuma.
Jesus a wakala apii,
a toita apii,
Isaías anö ĩ tä tapama kutenö,
Jesus a huu paio mai ha,
ĩ ta katehama.
Teusö a na ai töpö satehe epii töpö pi luluo sapao wanio opa pasio kõoma maaki,
ai juteu pata töpö satehe epii töpö aiki,
‑Jesus a pitili‑ ĩ na ĩ töpö pi kuu kuköma.
‑Jesus a pitili‑ ĩ na ai töpö satehe epii töpö pi kuu kuköma maaki,
ĩ töpö aiki,
‑“Jesus a pitili” ĩ na sa kuu hoka apaö ha,
“Juteu makö kokamo sinomo wi,
ĩ a sai ha a lisipo kõo tihöö!”
kamisa na ĩ na patiseu pata töpö kuu matimöö!
‑ ĩ na töpö pi kuu salo,
‑Jesus a pitili‑ ĩ na töpö pi kuu noai,
ĩ töpönö ĩ ta hasulupa pasio maama.
‑Wa totiatalo opawö‑ Teusö a kuu wi,
ĩ töpönö ĩ ta hini pi topa totio mai,
‑Wa totiatalo opawö‑ kama ai sanöma töpö kuu pasile,
ĩ ta hini pi topa sisa pasio päomae.
Önö kutenö,
‑“Jesus a pitili” sa pi kuu wi ĩ sa‑ ĩ na ĩ töpö kuu kilipalo opama.
Ĩ na tä kua tä,
lope epii Jesus a hapalo nö,
‑“Jesus a pitili” ĩ na wa pi kuu tä,
“Jesus a pitili” wa pi kuu sisa mai kitä.
“Jesus a simönö noai,
ĩ a pitili” ĩ na wa pi kuu naio soataö.
Kawanö sa tapa tä,
sa simönö noai,
kawanö ĩ wa tapa naio soataö.
Hi masita tä uli na sa huu kuköma,
pili motokö siinö tä uli wakalapalo kua wi na,
ĩ na kamisanö sanöma sa töpö õsi wakalapalama thama hö̃töoö.
Önö kutenö,
“Jesus a pitili” wa pi kuu kuköma,
muma pa wa kutio mai kitä.
Kamisa kuti wi,
ĩ wa ta hini kule maaki,
“Hai o.
Ĩ na sa kua naiokö o!”
wa pi kuu mi ha,
“Wa wanisala” kamisa kuu pasio mai kitä.
“Sanöma töpö wanisala apa sai o!”
sa kuupö,
sa huu maama.
Sanöma sa töpö täapa kõo läopö,
sa huu sisama.
Kawanö sa hãsiama nö,
sa hini totio mi ha,
hi masita tä uli mapo pia tä,
wanisala wa tä thati noai,
ai tänö ĩ wa peama totio opa kitä.
Sa kuu waikitio noai,
ĩ tänö wa peama totio opa kitä.
Kama sa hapalo pi topa päo maama.
Ipa hao anö sa simönö noai,
ĩ ipa hao aiki,
“Ĩ na a kuu totihoö!
Ĩ wa ta wäsä totihoö!”
kamisa na a kuuma.
Ipa hao a kuu noai,
ĩ tänö sanöma töpö õsi palimipaso kitä.
Ĩ sa tä taö öpaö.
Önö kutenö,
“Ĩ na a kuu totihoö!”
ipa hao a kuu noai,
ĩ sa ta wäsä tolea totiatalo opaö‑ ĩ na Jesus a kuuma.